चौके से गरम­गरम सूप ले आई और अपने हाथों से उसे पिलाने लगी। उसकी आंखों का हर आंसू चुपचाप बहकर मेरे मन में उतर रहा था। अब शायद वह बहुत थक गई थी। उसे आराम चाहिए था­­—नहाना-­धोना­­ तो कल भी हो सकता है। मैने उसके रूखे और उलझे बाल, हलका सा तेल लगाकर काढ़ दिए। शायद थोडा चैन मिला हो। साफ-­सुथरे, अभी-­अभी बदले बिस्तर में उसे लिटाकर मैने पूछा, ” कनक अब तुम्हें आराम करना चाहिए मैं कल फिर आउँगी। खूब सारी बातें करेंगे और बंगलौर में राकेश से भी तुम्हारी बात करवाएँगे। तब तक तुम अपना ध्यान रखना और आराम से सोना। मैं यह बत्ती बन्द कर देती हूँ, पर यह नाइट­-लाइट जली छोड देती हूं। यह कॉल­-बेल भी तुम्हारे बिस्तर के पास ही है। किसी भी चीज की जरूरत हो तो बुला जरूर लेना­­, नर्स तुरंत ही आ जाएगी। तुम काफी कमजोर और बीमार हो। तुम्हें मदद लेने में झिझकना नहीं चाहिए। आदमी ही आदमी के काम आता है। तुम ठीक हो जाओ, तो चाहो तो, तुम भी कई दीन-­दुखियों की मदद कर सकती हो। तुम्हारा काम मैं यहीं पर लगवा दूंगी। यह पानी का जग और थोडी सी दर्द की गोलियां छोडे ज़ा रही हूं. जरूरत समझो तो ले लेना।”